SYNEX ตั้งเป้ารายได้ปี 59 โตเป็น 2.3 หมื่นลบ.จากภาพรวมไอทีเติบโต 5%
SYNEX ตั้งเป้ารายได้ปี 59 โตเป็น 2.3 หมื่นลบ.จากภาพรวมไอทีเติบโต 5%
23 ก.พ. 2559

นางสาวสุธิดา มงคลสุธี ประธานเจ้าหน้าที่บริหาร บริษัท ซินเน็ค (ประเทศไทย) จำกัด (มหาชน) หรือ SYNEX เปิดเผยว่า บริษัทตั้งเป้ารายได้ทั้งปี 59 เติบโตอยู่ที่ระดับ 2.3 หมื่นล้านบาท สูงขึ้นจากปีก่อนที่มีรายได้รวม 21,514.94 ล้านบาท เนื่องจากภาพรวมอุตสาหกรรมไอทีในประเทศปีนี้คาดว่าจะเติบโตเพิ่มขึ้นราว 5% โดยเฉพาะตลาดสมาร์ทโฟนจะเติบโตเป็นพิเศษจากการเปลี่ยนแปลงเทคโนโลยี เช่น 4G , Cloud Computing , BIG DATA
อีกทั้ง องค์กรต่างๆ ที่ต้องให้ความสำคัญทางด้านไอทีเพิ่มขึ้นเพื่อเตรียมพร้อมรับยุคเศรษฐกิจ Digital Economy ส่งผลดีต่อบริษัทฯ ในฐานะตัวแทน จำหน่ายรายใหญ่ของแบรนด์ชั้นนำระดับโลกหลากหลายประเภท นอกจากนี้ ยังมีเม็ดเงินการลงทุนในโครงการต่างๆ ของภาครัฐบาลเสริมการเติบโตได้อย่างต่อเนื่อง
ทั้งนี้ ผลประกอบการของบริษัทและบริษัทย่อยในปี 58 มีกำไรสุทธิอยู่ที่ 351.16 ล้านบาท เปรียบเทียบกับงวดเดียวกันของปีก่อนอยู่ที่ 181.11 ล้านบาท คิดเป็นการปรับเพิ่มขึ้น 170.05 ล้านบาท หรือเพิ่มขึ้น 93.90% และมีกำไรต่อหุ้นขั้นพื้นฐานอยู่ที่ 0.46 บาทต่อหุ้น เปรียบเทียบกับงวดเดียวกันของปีก่อนอยู่ที่ 0.24 บาทต่อหุ้น เพิ่มขึ้น 91.67%
รายได้รวมอยู่ที่ 21,514.94 ล้านบาท เปรียบเทียบกับงวดเดียวกันของปีก่อนอยู่ที่ 19,091.99 ล้านบาท คิดเป็นการปรับเพิ่มขึ้น 2,422.95 ล้านบาท หรือเพิ่มขึ้น 12.69% ขณะที่กำไรขั้นต้นอยู่ที่ 1,071.73 ล้านบาท เพิ่มขึ้นจากงวดเดียวกันของปีก่อน 35.28% เป็นผลจากการปรับกลยุทธ์การบริหารผลิตภัณฑ์และการเพิ่มส่วนแบ่งการตลาด การส่งเสริมการ ขายที่หลากหลาย เพื่อตอบสนอง ความต้องการของ ตลาด และการเข้าถึงกลุ่มลูกค้าได้มากขึ้น ส่งผลให้ บริษัทฯ มียอดขายสินค้าและกำไรขั้นต้นเพิ่มสูงขึ้น